**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas**

**„Līdzekļi neparedzētiem gadījumiem”” sākotnējās ietekmes novērtējuma**

**ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta rīkojuma projekts „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – rīkojuma projekts) izstrādāts atbilstoši Ministru kabineta 2013.gada 26.marta protokollēmuma (Nr.16 18.§) 2.punktā dotajam uzdevumam Kultūras ministrijai noteiktajā kārtībā sagatavot un iesniegt Ministru kabinetā tiesību aktu projektu par līdzekļu piešķiršanu 300 000 latu apmērā 2013.gadā no valsts budžeta programmas 02.00.00 "Līdzekļi neparedzētiem gadījumiem", lai nodrošinātu valsts budžeta līdzfinansējumu ārvalstu filmu uzņemšanai Latvijā 2013.gadā un saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas "Līdzekļi neparedzētiem gadījumiem" līdzekļus” 3.punktu. |
| 2. | Pašreizējā situācija un problēmas | Ņemot vērā Filmu likuma 11.pantā noteikto deleģējumu, Kultūras ministrija 2012.gadā izstrādāja Ministru kabineta noteikumu projektu „Valsts budžeta līdzfinansējuma piešķiršanas kārtība ārvalstu filmu uzņemšanai Latvijā”, kuru 2012.gada 29.maijā sēdē (prot. Nr.30 13.§, TA-827) atbalstīja Ministru kabinets, vienlaikus nosakot:1. Kultūras ministrijai saskaņot noteikumu projektu ar Eiropas Komisiju un pēc saskaņojuma saņemšanas iesniegt attiecīgu informāciju Valsts kancelejā;
2. Valsts kancelejai pēc informācijas saņemšanas iekļaut noteikumu projektu tuvākās Ministru kabineta sēdes darba kārtībā;
3. jautājumu par finansējuma piešķiršanu valsts budžeta līdzfinansējumam ārvalstu filmu uzņemšanai Latvijā izskatīt valsts budžeta projekta 2013.gadam sagatavošanas procesā.

2013.gada 2.jūlijā Ministru kabinets pieņēma rīkojumu Nr.288 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”, saskaņā ar kuru Kultūras ministrijai (Nacionālajam kino centram) tika piešķirti 300 000 latu, lai nodrošinātu valsts budžeta līdzfinansējumu ārvalstu filmu uzņemšanai Latvijā 2013.gadā saskaņā ar Ministru kabineta 2013.gada 26.marta noteikumiem Nr.163 "Valsts budžeta līdzfinansējuma piešķiršanas kārtība ārvalstu filmu uzņemšanai Latvijā".2013.gada 5.jūlijā oficiālajā izdevumā „Latvijas Vēstnesis” (Nr.129 OP2013/129) Nacionālais kino centrs izsludināja 2013.gada valsts budžeta līdzfinansējuma konkurss ārvalstu filmu uzņemšanai ar kopējo pieejamo finansējumu 300 000 latu apmērā. Projektu iesniegšanas termiņš saskaņā ar konkursa nolikumu – 2013.gada 26.jūlijs plkst.12:00. 2013.gada 8.augustā Nacionālais kino centrs, izvērtējot konkursā iesniegtos projektus, kā arī konkursā pieejamo līdzfinansējuma summu (300 000 latu), pieņēma lēmumus par četru līdzfinansējuma līgumu noslēgšanu. Laika posmā līdz 2013.gada 19.augustam Nacionālais kino centrs ar projektu iesniedzējiem noslēdza trīs līdzfinansējuma līgumus (maksimālā iespējamā līdzfinansējuma kopsumma – 227 470 latu), savukārt no ceturtā konkursā atbalstītā projekta iesniedzēja SIA „Film Angels Studio” 2013.gada 17.septembrī tika saņemts iesniegums, kurā SIA „Film Angels Studio” norādīja, ka atsakās slēgt līdzfinansējuma līgumu sakarā ar to, ka Čehijas filmas „So Far So Good” uzņemšana Latvijā tiek pārcelta uz vēlāku laiku.Ņemot vērā SIA „Film Angels Studio” atteikumu slēgt līgumu un tādējādi atbrīvojušos pieejamo līdzfinansējuma summu, Nacionālais kino centrs 2013.gada 25.septembrī oficiālajā izdevumā „Latvijas Vēstnesis” (Nr.187 OP2013/187) izsludināja otro 2013.gada valsts budžeta līdzfinansējuma konkursu ārvalstu filmu uzņemšanai ar kopējo pieejamo finansējumu LVL 72 530 apmērā. Projektu iesniegšanas termiņš saskaņā ar Konkursa nolikumu – 2013.gada 7.oktobris plkst.12:00.Otrajā konkursā tika iesniegti divi projekti ārvalstu filmu uzņemšanai Latvijā, kuri 2013.gada 9.oktobrī tika atbalstīti. Nacionālais kino centrs ar otrā konkursa projektu iesniedzējiem 2013.gada 10.oktobrī noslēdza līdzfinansējuma līgumus, paredzot, ka maksimālais iespējamais abu projektu līdzfinansējums kopā ir 52 017 lati.  Ņemot vērā konkursu rezultātus, kā arī to, ka 2013.gadā vairs nav iespējams rīkot trešo līdzfinansējuma konkursu ārvalstu filmu uzņemšanai Latvijā, **20 513 lati** no sākotnēji piešķirtajiem 300 000 latu nevar tikt izlietoti atbilstoši Ministru kabineta 2013.gada 2.jūlija rīkojumā Nr.288 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem” norādītajiem mērķiem.Ņemot vērā visu iepriekšminēto, Kultūras ministrija lūdz ārvalstu filmu uzņemšanai Latvijā paredzētā līdzfinansējuma neizlietoto daļu novirzīt kultūras jomā neatliekamajiem un līdz gada beigām veicamiem darbiem, un konkrēti, Rīgas vēstures un kuģniecības muzeja, Memoriālo muzeju apvienības un Latvijas Etnogrāfiskā muzeja avārijas seku likvidēšanai.Rīgas vēstures un kuģniecības muzejam izveidojusies avārijas situācija sekojošā tehniskajā aprīkojumā:* Veicot muzeja siltummezgla ātrsildītāja nomaiņu, konstatēts, ka mezgla apkures un karstā ūdens sūkņi, kā arī divceļu regulējošais vārsts un vārsta automātika ir izsmēlusi savus darbības resursus, tādejādi traucējot normālu siltuma režīma uzturēšanu. Pēc iekārtu un cauruļvadu apskates, siltumtīkla sistēmās, spiediena zudums 0.4bar apmērā tika konstatēts apkures siltummaiņas Cetepac 422-100 ārējo siltumtīklu kontūrā, kas liecina par siltummaiņas neatgriezenisku bojājumu. Apkures siltummainis Cetepac 422-100 nav derīgs tālākajā ekspluatācijā. Konstruktīvo īpatnību dēļ, tas nav labojams, kā rezultātā siltummainis jānomaina pret jaunu. Papildus iepriekšminētajam, veicot ātrsildītāja nomaiņu muzeja siltummezglā, konstatēts, ka mezgla apkures un karstā ūdens apgādes sūkņiem, divceļu regulējošam vārstam ir beidzies ekspluatācijas resurss, jo nenodrošina nepieciešamo ēkas apkures un karstā ūdens apgādes hidraulisko plūsmu un spiedienu, kā arī divceļu regulējošā vārsta mehāniskais nodilums nenodrošina iestādīto siltuma režīma darbību (mezgla apkures un karstā ūdens sūkņu skrejratu nodilums pārsniedz 4mm). Secināts, ka esošie apkures un karstā ūdens apgādes sūkņi, divceļu regulējošais vārsts ir nomaināms pret jaunām iekārtām.
* Muzeja maģistrālā ūdensvada potenciālās avārijas situācijas novēršana, nomainot ūdensvada caurules un noslēgarmatūru, kuras ir izrūsējušas, aizkaļķojušās un tiek nostiprinātas ar cauruļu žņaugiem (ekspluatācijā no 1980.gada). Muzeja maģistrālā ūdensvada apsekošanu un hidraulisko pārbaudi tika konstatēts, ka 1980.gadā izbūvētais maģistrālais ūdensvads atrodas avārijas stāvoklī. Cauruļvadi ir korodējuši, novērojamas sūces. Atsevišķi cauruļvadu posmi ir hermetizēti ar žņaugu palīdzību. Noslēgarmatūras ir korodējušas, aizsērējušas un nav iespējams veikt pilnīgu vai daļēju ūdens apgādes sistēmas atslēgumu. Defektu aktā secināts, ka steidzamā kārtā ir nepieciešams veikt muzeja maģistrālā ūdensvada cauruļvadu, izolācijas un noslēgarmatūras nomaiņu.

Ņemot vērā visu iepriekšminēto, Rīgas vēstures un kuģniecības muzejam siltuma mezgla remontam un maģistrālā ūdensvada potenciālās avārijas situācijas novēršanai Rīgā, Palasta ielā 4 (nekustamā īpašuma kadastra Nr.0100 007 0046 001) un Palasta ielā 8 (nekustamā īpašuma kadastra Nr. 0100 007 0042 001) nepieciešams papildus finansējums **10 985 latu apmērā**.Memoriālo muzeju apvienības Andreja Upīša memoriālmājas ar dārzu Skrīveros, profesionālu arboristu (SIA „Arborists”) atzinums apliecina, ka vairāku muzeja dārza teritorijā augošo koku stāvoklis vērtējams kā potenciāli bīstams gan apmeklētājiem, gan muzeja darbiniekiem, gan muzeja ēkām. Vētrā aizlauztie ozols un osis muzeja fasādes priekšā un goba dārza stūrī apdraud arī kaimiņu īpašuma dzīvojamo māju; traumēti koki atrodas pa muzeja dārza perimetru un rada briesmas garāmgājējiem un braucējiem, kas pārvietojas pa Skrīveru galveno maģistrāli – Daugavas ielu. Ja netiks veikti steidzami pasākumi (nozāģēti bojātie koki un izzāģēti koku vainagi), muzejs nespēs garantēt ne vien apmeklētāju, bet arī apkaimes iedzīvotāju drošību. A.Upīša memoriālmājas dārza teritorija intensīvi tiek izmantota dažādiem publiskiem pasākumiem (piemēram, 2013.gada Muzeju naktī muzeju un tā dārzu apmeklēja 1 300 cilvēki). Muzeja dārzā tiek vadītas muzejpedagoģisko programmu nodarbības bērniem (piemēram, programma "Pazīsti kokus A.Upīša dārzā"), un dažādas ekskursijas. Dārzā ierīkotas piknika vietas. Muzejs veiksmīgi sadarbojas ar vietējo pašvaldību, un muzeja dārzā notiek gan teātra izrādes, gan koncerti, gan novada svētki, kas tiek plaši apmeklēti (apmeklētāju skaits līdz 2–2,5 tūkstoši). Savukārt, Memoriālo muzeju apvienības Jāņa Akuratera muzejā naktī no 28. uz 29. oktobri vētra ir nodarījusi būtiskus postījumus muzeja teritorijā esošajiem kokiem. Muzejs šobrīd ir viens no Pārdaugavas kultūras centriem – gan muzejā, gan tā teritorijā notiek pasākumi (piemēram, plaši apmeklētā Jāņu ielīgošana, ko 2013.g. apmeklēja 400 cilvēki, Muzeju nakti 2013.g. apmeklēja 850 cilvēki). Vētras aizlauztie koku zari ir bīstami gan apmeklētāju, gan muzeja darbinieku, gan muzeja ēku drošībai. Koki apdraud arī garāmgājējus, jo muzejs un tā teritorija atrodas tieši blakus gājēju ietvei, Ojāra Vācieša un Torņkalna ielas krustojumā, robežojas ar Rīgas Katoļu ģimnāzijas teritoriju, draudiem pakļaujot arī tās audzēkņus. Ja netiks sakopti vētras bojāto koku vainagi, kā arī izzāģēti sasvērušies koki ar atsegtu sakņu sistēmu, tad turpmāko spēcīgo rudens vētru (kā tas parasts Latvijā) bojājumi var būt vēl bīstamāki gan cilvēkiem, gan ēkām.Ņemot vērā iepriekšminēto, Memoriālo muzeju apvienībai vētras postījumu likvidēšanai A.Upīša muzejā Skrīveru novadā, Skrīveros, Daugavas ielā 58, (nekustamā īpašuma kadastra Nr. 32 820 080 594) un J.Akuratera muzejā Rīgā, Ojāra Vācieša ielā 6a, (nekustamā īpašuma kadastra Nr. 1 000 550 221) nepieciešams papildus finansējums **6 000 latu** **apmērā.**Latvijas Etnogrāfiskais brīvdabas muzejam, saskaņā ar defektācijas apskates rezultātiem, pēc postošās vētras muzejam ir radīti neatgriezeniski bojājumi ūdensvada sistēmā. Tajā nedarbojas hidranti, kuru darbība ir akūti svarīga un muzejs ir pakļauts uguns riska faktoram. Bojājumi radušies, ņemot vērā to, ka vētras rezultātā Juglas ezerā cēlās ūdens līmenis un tika izjaukta gruntsūdeņu dabiskā tece. Gruntsūdeņu līmenis cēlās un zemes apakšējais slānis sabojāja hidrantu pazemes ventiļus, tai skaitā aizbīdņus. Hidrantos nenotiek ūdens padeve, jo ir traucēta spiediena padeve hidrantā.Ņemot vērā to, ka muzeja krājums ir eksponātēkas, kurām ir nenovērtējama vērtība, tās ir celtas no koka un muzejs atrodas mežā, kur apkārt ir koki un tagad arī sabirušas lapas, muzejs ir palicis bez hidrantiem, kuru funkcijas muzeja glābšanas darbos ir primārās un vitāli svarīgas.Ugunsbīstamība ir primārā, kas apdraud Latvijas Etnogrāfisko brīvdabas muzeju. Papildus, tiek apdraudēts ne tikai valsts īpašums, kas ir nozīmīgs kultūrvēsturiskais mantojums, bet apdraudēta muzejā esošo cilvēku veselība, drošība un apkārt muzejam dzīvojošo privātmāju iedzīvotāju īpašums un viņu dzīvība, veselība.Ja tuvākajā laikā hidrantu darbība netiks atjaunota, tad pastāv iespējamība, ka Valsts ugunsdzēsības un glābšanas dienests slēgs muzeju.Ņemot vērā iepriekšminēto, Latvijas Etnogrāfiskajam brīvdabas muzejam ūdens hidrantu remontam Rīgā, Brīvības gatvē 440, (nekustamā īpašuma kadastra Nr. 0100 127 0528) nepieciešams finansējums **3 528 latu apmērā**.Ievērojot minēto, Kultūras ministrija, saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 3.punktu, lūdz precizēt finansējumu Nacionālajam kino centram no 300 000 latiem uz 279 487 latiem, lai nodrošinātu valsts budžeta līdzfinansējumu ārvalstu filmu uzņemšanai Latvijā 2013.gadā saskaņā ar Ministru kabineta 2013.gada 26.marta noteikumiem Nr.163 „Valsts budžeta līdzfinansējuma piešķiršanas kārtība ārvalstu filmu uzņemšanai Latvijā”, un piešķirt 10 985 latus Rīgas vēstures un kuģniecības muzejam siltuma mezgla remontam un maģistrālā ūdensvada potenciālās avārijas situācijas likvidēšanai; 6 000 latus Memoriālo muzeju apvienībai vētras postījumu likvidēšanai A.Upīša un J.Akuratera muzejos; 3 528 latus Latvijas Etnogrāfiskajam brīvdabas muzejam ūdens hidrantu remontam. |
| 3. | Saistītie politikas ietekmes novērtējumi un pētījumi | Rīkojuma projekts šo jomu neskar. |
| 4. | Tiesiskā regulējuma mērķis un būtība | Rīkojuma projekts paredz uzdevumu Finanšu ministrijai no valsts pamatbudžeta programmas 02.00.00 „Līdzekļi neparedzētiem gadījumiem" piešķirt 279 487 latu Nacionālajam kino centram, lai nodrošinātu valsts budžeta līdzfinansējumu ārvalstu filmu uzņemšanai Latvijā 2013.gadā saskaņā ar Ministru kabineta 2013.gada 26.marta noteikumiem Nr.163 „Valsts budžeta līdzfinansējuma piešķiršanas kārtība ārvalstu filmu uzņemšanai Latvijā”; 10 985 latu Rīgas vēstures un kuģniecības muzejam siltuma mezgla remontam un maģistrālā ūdensvada potenciālās avārijas situācijas novēršanai; 6 000 latu Memoriālo muzeju apvienībai vētras postījumu likvidēšanai A.Upīša un J.Akuratera muzejos; 3 528 latu Latvijas Etnogrāfiskajam brīvdabas muzejam ūdens hidrantu remontam, kā arī atzīt par spēkā zaudējušu Ministru kabineta 2013.gada 2.jūlija rīkojumu Nr. 288 „Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"” (Latvijas Vēstnesis, 2013, 127.nr.). |
| 5. | Projekta izstrādē iesaistītās institūcijas | Kultūras ministrija, Nacionālais kino centrs, Rīgas vēstures un kuģniecības muzejs, Memoriālo muzeju apvienība un Latvijas Etnogrāfiskais brīvdabas muzejs. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība netika nodrošināta, jo rīkojuma projekts neskar sabiedrības intereses. |
| 7. | Cita informācija | Pamatojoties uz noslēgtajiem apsaimniekošanas un lietošanas līgumiem, muzeji ir tiesīgi veikt avārijas seku likvidēšanas darbus nekustamajos īpašumus, kuri ir Finanšu ministrijas vai VAS „Valsts nekustamie īpašumi” īpašumā, tikai pēc iepriekšējas saskaņošanas ar vai VAS „Valsts nekustamie īpašumi”. Informējam, ka šādu saskaņojumu muzeji prasīs pēc Ministru kabineta lēmuma pieņemšanas. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| **Rādītāji** | **2013.gads** | Turpmākie trīs gadi (tūkst. latu) |
| **2014.g.** | **2015.g.** | **2016.g.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2013) gadu | Izmaiņas, salīdzinot ar kārtējo (2013) gadu | Izmaiņas, salīdzinot ar kārtējo (2013) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **300,0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpo-jumiem un citi pašu ieņēmumi | 0 | 300,0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | **0** | **300,0** | **0** | **0** | **0** |
| 2.1. valsts pamatbudžets | 0 | 300,0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets  | 0 | 0 | 0 | 0 | 0 |
| 3. Finansiālā ietekme: | **0** | **0** | **0** | **0** | **0** |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets  | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | **0** | 0 | 0 | 0 |
| 0 | 0 | 0 |
| 0 | 0 | 0 |
| 5. Precizēta finansiālā ietekme: | X | **0** | 0 | 0 | 0 |
| 5.1. valsts pamatbudžets | **0** | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets  | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Skatīt pielikumos. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Finansējums 300 000 latu Nacionālajam kino centram piešķirts saskaņā ar 2013.gada 2.jūlija Ministru kabineta rīkojumu Nr.288 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”. Finansējumu 20 513 latu apmērā Rīgas vēstures un kuģniecības muzeja, Memoriālo muzeju apvienības un Latvijas Etnogrāfiskā muzeja avārijas seku likvidēšanai plānots novirzīt no ārvalstu filmu uzņemšanai Latvijā paredzētā līdzfinansējuma 300 000 latu apmērā. |

*Anotācijas II, IV, V un VI sadaļa – rīkojuma projekts šīs jomas neskar.*

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  |  Kultūras ministrija, Finanšu  ministrija un     Nacionālais kino centrs. |
| 2. | Projekta izpildes ietekme uz pārvaldes funkcijām  |  Netiek paplašinātas esošo institūciju funkcijas. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide |  Jaunas valsts institūcijas netiek radītas. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Rīkojuma projekts šo jomu neskar. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Rīkojuma projekts šo jomu neskar. |
| 6. | Cita informācija | Nav |

 Kultūras ministre                                                                           D.Melbārde

 Vīza: Valsts sekretārs                            G.Puķītis

2013.11.29. 13:27

2 205

I.Bula

Tālr. 67330257; fakss 67330295

Inara.Bula@km.gov.lv